P6_TA(2007)0037

Posebno poročilo Računskega sodišča št. 6/2005 o vseevropskem prometnem omrežju

Resolucija Evropskega parlamenta o posebnem poročilu Evropskega računskega sodišča št. 6/2005 o vseevropskem prometnem omrežju (TEN-T) (2006/2238(INI))

Evropski parlament,

- ob upoštevanju posebnega poročila Evropskega računskega sodišča št. 6/2005 o vseevropskem prometnem omrežju (TEN-T) z odgovori Komisije [1],

- ob upoštevanju drugega pododstavka člena 248(4), člena 276(3) in člena 280(5) Pogodbe o ES,

- ob upoštevanju delovnega dokumenta o tem vprašanju, ki ga je pripravil Odbor za proračunski nadzor [2],

- ob upoštevanju svoje resolucije z dne 26. oktobra 2006 o predlogu splošnega proračuna Evropske unije za proračunsko leto 2007 [3],

- ob upoštevanju člena 45 svojega Poslovnika,

- ob upoštevanju poročila Odbora za proračunski nadzor ter mnenja Odbora za promet in turizem (A6-0022/2007),

1. pozdravlja tesno in ustvarjalno sodelovanje med Komisijo in Računskim sodiščem pri programu za TEN-T;

2. pozdravlja natančno analizo in jasnost Posebnega poročila ter ugotavlja, da deli večino skrbi Evropskega računskega sodišča in odobrava večino njegovih predlogov;

3. se seznani s popravnimi ukrepi, ki jih je sprejela Komisija, in s katerimi je med drugim leta 2004 spremenila veljavne uredbe Sveta, pri čemer je upoštevala nekatere predhodne ugotovitve Evropskega računskega sodišča;

4. poudarja, da bo nov finančni okvir za obdobje 2007-2013 občutno vplival na TEN-T, saj dogovorjeni znesek obsega približno 40 % zneska iz prvotnega predloga Komisije z dne 14. julija 2004 (KOM(2004)0475), v katerem je bilo za TEN-T predlaganih 20350 milijonov EUR za obdobje od leta 2007 do leta 2013, medtem ko je v novem finančnem okviru zagotovljenih le 8013 milijonov EUR; meni, da bodo zato postali še pomembnejši izbiranje, prednostno obravnavanje in zagotavljanje učinkovitega izvajanja projektov;

5. obžaluje skromno povečanje razpoložljivih proračunskih sredstev za TEN-T;

6. je zaskrbljen zaradi počasnega izvajanja prednostnih projektov TEN-T;

7. meni, da mora Komisija dodatno izboljšati sodelovanje z državami članicami pri izbiri prednostnih projektov na nacionalni ravni in ravni EU;

8. meni, da je pomembno strožje nadzorovati projekte, ki se ne zaključijo po načrtih, in omogočiti prerazporeditev subvencij v večletnem okvirnem programu k projektom, ki hitreje napredujejo;

9. poudarja pomen ustreznega spremljanja projektov, vključno z nadzorom na kraju samem, ki ga izvaja Komisija;

10. s tem v zvezi pozdravlja prva letna poročila o dejavnostih evropskih koordinatorjev [4] in se strinja z ugotovitvijo Komisije, da bi nedokončano vseevropsko prometno omrežje kot celota vodilo v izgubo gospodarske konkurenčnosti;

11. poziva države članice, da na področju prometnega omrežja oblikujejo celostno politiko, ki bi zagotovila dobro delovanje vseevropskega omrežja in učinkovitost nacionalnih omrežij ter namesto načela "pravičnega deleža" sledila načelu evropske dodane vrednosti;

12. poudarja, da mora izbira evropskih prometnih projektov temeljiti na obsežnih študijah, v katerih se ocenjuje potreba po določenem projektu že v zelo zgodnji fazi;

13. ugotavlja, da je evropski koordinator na splošno pozitivno vplival na krepitev sodelovanja med državami članicami ter izpostavil potrebo po vzpostavitvi skupnih struktur za načrtovanje ali vodenje;

14. zato poudarja, da bi bilo treba pri dodeljevanju sredstev, predvidenih v finančnem okvirju 2007-2013, upoštevati pripombe, analize in priporočila evropskih koordinatorjev;

15. poziva Komisijo, da pri vzpostavljanju regulativnega okvira za vsebino poročil evropskih koordinatorjev pojasni postopek imenovanja slednjih;

16. meni, da bi bilo treba v sedanjem finančnem okolju dati prednost čezmejnim delom prednostnih projektov z visoko dodano vrednostjo Skupnosti in odpravi določenih pomembnejših ozkih grl, s čimer bi bistveno pripomogli k dokončanju vseevropskega medsebojno povezanega in delujočega prometnega omrežja; s tem v zvezi pozdravlja sporazum o sodelovanju z Evropsko investicijsko banko (EIB);

17. poziva Komisijo, da nadaljuje svoja prizadevanja za vzpostavitev jasnih zakonskih okvirov in postopkov, da zagotovi strog nadzor in temeljito vrednotenje projektov in programov ter pripravi izčrpen seznam jasnih meril za transparentno razvrščanje projektov po njihovi pomembnosti;

18. poudarja potrebo po pojasnitvi opredelitev pojmov "študije" in "dela", tako da se uskladi struktura opisa del ter poenoti tehnično in finančno poročanje;

19. meni, da je treba pri izbiri in vrednotenju projektov upoštevati izkušnje zunanjih strokovnjakov in EIB, poleg tega pa spodbujati izmenjavo izkušenj in informacij z DG REGIO;

20. poziva Komisijo, da vzpostavi jasno in transparentno delitev institucionalnih pristojnosti ter opredeli okvir za usklajevanje dejavnosti med DG REGIO in DG TREN, da bi se izognili dvojnemu financiranju istih projektov; meni, da je dobro, da obstajajo jasni dogovori med državami članicami in Komisijo o ločevanju finančnih sredstev iz različnih virov EU;

21. se zavzema, da projekt vodi en sam subjekt, ki se osredotoča na glavno dejavnost, skrbi za centralizirane informacije, omogoča Komisiji boljše spremljanje in izboljšuje usklajevanje različnih pravnih, upravnih in tehničnih vprašanj med udeleženimi državami članicami; meni, da bi se nevarnost dvojnega financiranja lahko zmanjšala, če bi bil za upravljanje projektov pristojen en sam subjekt;

22. ugotavlja, da je preteklo preveč časa, preden so plačila Komisije dosegla končnega upravičenca; zato poziva, da se denar izplačuje hitro in učinkovito; meni, da bi s tem v zvezi lahko bila boljša rešitev neposredno plačilo Komisije upravičencu;

23. meni, da je usklajevanje projektov TEN-T bistveno, zlasti v primeru čezmejnih projektov, ter upa, da bo vzpostavitev izvajalske agencije TEN-T, ki jo je napovedala Komisija, lahko prispevala k izvajanju projektov TEN-T; poudarja, da bi morala Komisija Parlamentu pred prvo obravnavo proračuna za leto 2008 predstaviti poročilo o napredku dejavnosti Izvajalske agencije za TEN-T in o dodani vrednosti, ki bi jo agencija lahko ustvarjala v prihodnosti;

24. poudarja, da Uredba Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti [5], v svojem členu 3(1) predvideva analizo stroškov in koristi ob upoštevanju številnih dejavnikov, ki jo je treba opraviti, preden se lahko zahteva vzpostavitev izvajalske agencije; obžaluje, da Komisija Evropskemu računskemu sodišču na začetku ni mogla predstaviti zadovoljive analize stroškov in koristi vzpostavitve izvajalske agencije; dvomi, ravno tako kot Evropsko računsko sodišče, o kakovosti revidirane različice analize stroškov in koristi v zvezi z eksternalizacijo upravljanja finančne pomoči Skupnosti za omrežja TEN-T; poziva Komisijo, da skuša v prihodnje od Evropskega računskega sodišča pridobiti pozitivno mnenje o analizah stroškov in koristi, preden zahtevo za vzpostavitev izvajalske agencije posreduje proračunskim organom;

25. obžaluje, da načrt delovnih mest DG TREN ne odraža primerneje dejstva, da je 54 % njegovega proračuna namenjenega TEN-T, vendar na tem področju dela le 5% osebja tega direktorata;

26. poudarja uporabo sodobnih sistemov za spremljanje projektov (GPS) ter izmenjavo najboljših praks na področju sistemov za spremljanje izvajanja projektov;

27. s tem v zvezi se seznani z načrtovano vzpostavitvijo izvajalske agencije v letu 2007, ki bo po podatkih Komisije zaposlovala osem dodeljenih uslužbencev Komisije, 32 začasnih uslužbencev (agencija) in 48 pogodbenih uslužbencev; ugotavlja tudi, da stroški vzpostavitve agencije znašajo 78600000 EUR;

28. poudarja dejstvo, da bi bilo treba (so)financiranje TEN-T izvajati pregledno ter zato redno obveščati Parlament in državljane;

29. poziva Evropsko računsko sodišče, da v primernem času pred letom 2009 preveri učinkovitost izvajalskih agencij ter poroča odboru za proračunski nadzor;

30. naroči svojemu predsedniku, naj to resolucijo posreduje Svetu, Komisiji in Evropskemu računskemu sodišču.

[1] UL C 94, 21.4.2006, str. 1.

[2] PE 374.326v02-00.

[3] Sprejeta besedila, P6_TA(2006)0451.

[4] http://ec.europa.eu/ten/transport/coordinators/index_en.htm.

[5] UL L 11, 16.1.2003, str. 1.

--------------------------------------------------